Christian H. Hansen (DF), 2005-06-09:
Tak til ordførerne, som har været heroppe.
Også tak til, jeg plejer at sige ministeren, det bliver så den stedfortrædende minister i dag, men det er jo regeringen, der bliver repræsenteret, så alt er, som det skal være.
Først vil jeg gerne sige tak til regeringen, fordi den på baggrund af beslutningsforslag nr. B 58 faktisk gik i gang med at lave en kulegravning.
Det kan også være, det var på baggrund af Seestulykken, det ved jeg ikke, men vi havde i hvert fald drøftelsen af B 58, og mange af de ting, der var ridset op i B 58, er faktisk kommet med i den rapport.
Det er ikke noget, jeg siger, bare fordi jeg ville ønske, at det var sådan, men hvis jeg tager mit beslutningsforslag og tager rapporten, kan jeg i hvert fald lave flere flueben, end jeg kan lave minusser.
Så det skal regeringen have tak for.
Det er så lidt bekymrende, at man ikke sådan helt kan få slået fast, hvornår der faktisk vil ske noget.
Jeg er med på, at der er gjort nogle tiltag allerede på nuværende tidspunkt, men vi kan ikke få slået fast, hvornår der endeligt vil ske noget på det her område.
Både Venstres ordfører og De Konservatives ordfører kan jeg se har forladt salen, og det er jo, fordi debatten er trukket ud så lang tid, at det næsten er mørkt udenfor, så hvis man havde lyst til at fyre fyrværkeri af, så ville vi kunne se det igennem vinduerne.
Men vi ville gerne have haft en tilkendegivelse af, hvornår der kommer et endeligt udspil fra regeringen.
Det har vi så ikke kunnet få.
Derfor er det også meget bekymrende, at man ikke fra den konservative ordførers side kunne sige: Der kommer et udspil nøjagtig på det her tidspunkt, og vi indkalder så partierne til en drøftelse.
Fra Venstres ordfører kunne vi ikke rigtig få nogen garantier for noget som helst.
Det skal man selvfølgelig også passe på med, men nu var det så små garantier, jeg spurgte om, at selv Tæppegaranten kunne have givet en garanti på det her område.
Det er også lidt bekymrende, vil jeg sige, at et regeringsparti ikke kan give nogen garanti for, at der sker noget på området her.
Beslutningsforslaget er, indrømmet, en genfremsættelse af B 58, som vi drøftede i Folketinget midt i december 2004, og der havde vi jo en voldsom debat.
Nu, når det har været fremme, må man jo også godt have lov til her fra talerstolen at indrømme, at nogle gange, når man laver noget, kan man godt komme til at lave noget, hvor man bagefter sidder og tænker, om det nu også var det helt rigtige.
Nu har der været nævnt noget om et element af nogle af ordførerne og selvfølgelig regeringspartierne.
Det er klart, det var det eneste element, man ligesom kunne finde, som man var uenige i, så derfor skulle vi lige have det her med knallerten, bordfontænerne og stjernekasterne igen.
Ja, det var en fejl, det indrømmer vi i Dansk Folkeparti, og det er nu taget ud af forslaget.
Derfor ligger forslaget også fuldstændig klart til regeringen.
Den kunne egentlig bare have tilkendegivet: Hvor er det dejligt, hvor er det skønt, Dansk Folkeparti har givet en indrømmelse der, hvor vi talte imod sidst, og nu er vi parat til at støtte forslaget.
Men nej, det lykkedes ikke, regeringen gemmer sig igen, og det er garanteret, fordi regeringen har en aftale med erhvervet om, at vi lige skal have det sidste nytårssalg med.
Vi skal måske desværre også have en stor ulykke en gang til, inden der sker noget.
Vi skal have statistikkerne for folk, der bliver lemlæstet på grund af fyrværkeri, lidt højere op, inden regeringen slår til.
Det er bekymrende at høre sådan noget, men vi hørte det igen i dag.
Nu kommer der et udvalgsarbejde om forslaget.
Der lægger Dansk Folkeparti simpelt hen op til, at der bliver skrevet en beretning, hvor regeringen må tilkendegive, at den støtter forslaget.
Så må vi drøfte de to pinde, som vi også er indkaldt til samråd om.
Der tilkendegiver vi lidt uenighed, men der er vi i Dansk Folkeparti villige til, som vi er på alle andre områder, at forhandle – mere villige til at forhandle, end regeringen har vist sig i dag.
Vi er villige til at forhandle om de to punkter, og så lad os få det skrevet ind i beretningen.
Vi har overvejende tilslutning fra SF.
Den vil jeg gerne takke for i dag.
Der var det om dB’en, lydeffekten, men det var SF villig til at vi også drøftede, og der er vi også villige til i Dansk Folkeparti at drøfte det nærmere.
Socialdemokratiet, vil jeg sige, roste jo sådan set forslaget, men sagde så et eller andet om, at man nu også må vente på regeringens lovudkast.
Der vil jeg sige, da vi ikke har kunnet få nogen garantier, at jeg håber, at Socialdemokratiet også har den tanke, jeg har, nemlig at det så faktisk ikke er sikkert, der sker noget.
Så lad os nu få skrevet en beretning, som pålægger regeringen i det mindste at love, at i år skal der ske noget på det her område.
Så langt må Socialdemokratiet strække sig.
Så kan det godt være, der var nogle elementer, man var uenige i, men vi skal i hvert tilfælde have slået fast – for der var ingen garantier i dag – at regeringen kommer med et udspil på det her område.
Det er simpelt hen nødvendigt.
Desværre er regeringen ikke kommet meget længere end sidst.
Vi havde i øvrigt også et samråd på baggrund af det her beslutningsforslag, hvor vi højt og tydeligt ridsede op over for regeringen, hvad vi syntes der var af knaster, og havde da håbet på, at vi var blevet indkaldt til nogle forhandlinger.
Så kunne vi allerede have haft det på plads i dag, så havde det ikke været nødvendigt at have debatten i dag, så kunne lovforslaget allerede have været i støbeskeen.
Men det er ikke sket, og det er, fordi regeringen nøler på det her område.
Det er uheldigt, men jeg håber på, at regeringen og de øvrige partier i udvalgsarbejdet kan nå at møde hinanden, inden Folketinget går på sommerferie.
Afstemning